  Майя Бывальцева «Лудовай» музей-заповедникын «Бесерманъёс» адӟытон усьтӥськиз. Со сярысь ужъюртлэн пресс-службаез ивортэ. Адӟытон бесерман калыклэн туала улон-вылонэзлы сӥзем «Э анӥе. Бесермяне сегодня» ӵектосэз но Глазкарысь шаертодонъя музейлэн фондысьтыз бесерманъёслэсь дӥськутъёссэс огазеяз. «Бесерманъёс» адӟытонэз усьтон 6 фото «Э анӥе» ӵектослы кичӧлтон сётӥзы 2003-т арысен та дырозь Юкаменск ёросысь Шамардан гуртын ужась Москваысь кылчиос. Проект сыӵе ик нимын документальной фильм бордын ужаку вордскиз, кино экранъёс вылэ толалтэ потоз. Адӟытонэ бесерман гуртлэсь улонзэ, гужем ужъёсты возьматӥсь 45 туспуктэмъёс поттэмын. Глазкарысь музейлэн фондысьтыз дӥськутъёс вашкала сюан йылоллы сӥземын. Отын адӟыны луэ, кыӵе пӧртэмлыкез нылъёслэн но кышномуртъёслэн дэремъёсазы. Озьы ик пирданэн шыкыс, ӵушкон, янчик но сюан йылолэн герӟаськем мукет арбериос возьматэмын. Адӟытонэз музейлэн кивалтӥсез Ирина Вершинина но Удмуртиысь лулчеберетъя но туризмъя министрлэн воштӥсез Пётр Данилов усьтӥзы. Крезьгуръя элькун колледжын дышетскисьёс бесерман крезьёсты быдэстӥзы. Адӟытон 10-тӥ куарусёнозь ужалоз. Тодэ вайытом, 11-тӥ гудырикошконэ гурт лулчеберетъя «ГуртFEST» куинетӥ калыккуспо фестиваль дыръя «Лудорвай» музей-заповедникын бесерман усадьбаез сӥё-дано усьтозы. Нялтас вераса, фестивале лыктэм Финляндиысь но Эстониысь куноос 12-тӥ гудырикошконэ Брагнуртын ӟечлэсьтон концертэ пыриськозы. Озьы ик лыдӟе: «Кӧрбан: бесерманъёсын матэгес тодматскыны луонлык» Тегъёс: Лулчеберет Удмуртия Лудорвай адӟытон бесерманъёс  